**Saližan Šakirovič Šaripov** (rus. Салижан Шакирович Шарипов; \* 24. august 1964, Uzgen) je bývalý sovietsky, resp. ruský kozmonaut, člen oddielu kozmonautov CPK. V roku 1998 vzlietol na palube raketoplánu Endeavour (let STS-89) k stanici Mir. Od októbra 2004 absolvoval polročný vesmírny let na Medzinárodnú vesmírnu stanicu (ISS) ako palubný inžinier Expedície 10. Celkom vo vesmíre strávil 201 dní, 14 hodín a 49 minút.

Život
-----

### Mladosť

Saližan Šaripov pochádza z mesta Uzgen ležiaceho v Ošskej oblasti dnešného Kirgizska. Má tadžický, uzbecký a ruský pôvod. Roku 1981 po absolvovaní strednej školy nebol prijatý na Orenburskú leteckú školu. Roku 1982 absolvoval Andižanskú strednú profesionálno-technickú školu, odbor účtovníctvo. Po základnej vojenskej službe sa dostal na Charkovskú vojenskú vysokú leteckú školu, dokončil ju roku 1987. Potom slúžil ako inštruktor školského leteckého pluku v strednej Ázii.

### Kozmonaut

Koncom roka 1989 sa zúčastnil na 11. nábore do oddielu kozmonautov v Stredisku prípravy kozmonautov (CPK). Prešiel lekárskymi prehliadkami a 11. mája 1992 rozhodnutím Štátna medzirezortnej komisie bol odporučený na kozmonautický výcvik. Dňa 8. augusta 1990 bol zaradený v CPK na pozíciu kandidáta na kozmonauta. Absolvoval dvojročnú všeobecnú kozmickú prípravu a 11. marca 1992 získal kvalifikáciu "skúšobný kozmonaut".

Od apríla 1992 bol zaradený medzi kozmonautov pripravujúcich sa na lety na Mir. V júli 1997 bol vybraný na let na americkom raketopláne, od augusta sa pripravoval v Johnsonovom vesmírnom stredisku (JSC) v Houstone.

Do vesmíru odštartoval 23. januára 1998 na palube raketoplánu Endeavour let STS-89. Raketoplán navštívil stanicu Mir, vymenil tu amerického člena posádky a po 8 dňoch, 19 hodinách a 47 minútach letu pristál na Floride.

Od februára 1998 bol veliteľom záložnej posádky EO 27 na Mir (štartovali vo februári 1999), pripravoval sa s Claudiou André-Deshaysovou a Slovákom Michalom Fulierom. Od marca 1999 do marca 2000 velil záložnej posádke EO 28, ktorej palubným inžinierom bol Pavel Vinogradov. Od júna do decembra 2000 tvoril s Vinogradovom hlavnú posádku EO 29. V auguste 2001 nahradil Olega Kotova v záložnej posádke Expedície 6 na ISS. Expedícia 6 štartovala v novembri 2002. Koncom roka 2002 bol zaradený do hlavnej posádky Expedície 10 (Leroy Chiao, Šaripov, John Phillips). Po havárii raketoplánu Columbia boli zostavy posádok opakovane menené, nakoniec od januára 2004 bola dvojica Chiao, Šaripov náhradná pre Expedíciu 9 a hlavná pre Expedíciu 10.

K svojmu druhému letu vzlietol 14. októbra 2004 v Sojuze TMA-5 (kapitán) s Chiaom a Jurijom Šarginom. Členovia Expedície 10 prevzali stanicu od Expedície 9, ktorej dvaja členovia (Gennadij Padalka a Michael Fincke) so Šarginom po týždni pristáli sa Sojuze TMA-4. Počas letu Chiao a Šaripov dvakrát vystúpili do vesmíru, spolu na 10 hodín. V apríli 2005 odovzdali stanicu nasledujúcej posádke z Expedície 11 a 25. apríla pristáli na Zemi po lete trvajúcom 192 dní, 19 hodín a 2 minúty.

Od októbra 2005 do mája 2006 bol splnomocnencom CPK v JSC v Houstone. V máji 2006 bol predbežne určený do záložnej posádky Expedície 19, od augusta toho istého roku prešiel do záložnej posádky Expedície 16. Vo februári 2007 sa stal palubným inžinierom hlavnej posádky Expedície 18. V máji 2008, päť mesiacov pred štartom, bol z lekárskych dôvodov odvolaný z prípravy. V júli 2008 odišiel z oddielu kozmonautov a bol menovaný za vedúceho oddelenia v CPK.

Referencie
----------

1. ↑  SERĎUKOV, Igor. *Герои Страны* [online]. [Cit. 2009-06-21]. Kapitola Шарипов Салижан Шакирович. Dostupné online. (po rusky)
2. 1 2 3 4 5  IVANOV, Ivan, a kol. *Космическая энциклопедия astronóm* [online]. Moskva: [cit. 2009-06-21]. Kapitola 11-й набор в отряд ЦПК ВВС. Dostupné online. (po rusky)
3. ↑  HOLUB, Aleš. *MEK. Malá encyklopédia kozmonautiky* [online]. REV. 1998-02-27, [cit. 2009-06-21]. Kapitola STS-89 En/F-12. [ďalej len MEK]. Dostupné online.
4. ↑   *MEK*. REV. 2005-04-27, [cit. 2009-04-21]. Kapitola Expedícia 10.

Iné projekty
------------

Commons
* Spolupracuj na Commons Commons ponúka multimediálne súbory na tému **Saližan Šakirovič Šaripov**

Zdroj
-----

*Tento článok je čiastočný alebo úplný preklad článku Saližan Šaripov na českej Wikipédii (číslo revízie nebolo určené).*

Autoritné údaje: * abART: 143428